ΑΝΑΚΟΙΝΩΣΗ ΤΗΣ ΕΠΙΤΡΟΠHΣ Ανακοίνωση του Αντιπροέδρου Rehn σε συμφωνία με τον Πρόεδρο /* COM/2013/0927 final */





ΑΝΑΚΟΙΝΩΣΗ ΤΗΣ ΕΠΙΤΡΟΠHΣ Ανακοίνωση του Αντιπροέδρου Rehn σε συμφωνία με τον Πρόεδρο Η παρούσα έκθεση ανταποκρίνεται στις αποφάσεις 1219/2011/ΕΕ, της 16ης Νοεμβρίου 2011, και 602/2012/ΕΕ, της 4ης Ιουλίου 2012, του Ευρωπαϊκού Κοινοβουλίου και του Συμβουλίου, με τις οποίες καθιερώνεται η νέα υποχρέωση του διοικητή της ΕΤΑΑ να υποβάλλει κατ' έτος έκθεση στο Ευρωπαϊκό Κοινοβούλιο. Σύμφωνα με τις εν λόγω αποφάσεις, ο διοικητής υποβάλλει έκθεση σχετικά με «...την προαγωγή των στόχων της Ένωσης ιδιαίτερα όσον αφορά την εξωτερική δράση της Ένωσης όπως ορίζεται στο άρθρο 21 της Συνθήκης για την Ευρωπαϊκή Ένωση, τη στρατηγική Ευρώπη 2020 και τη σημαντική αύξηση της μεταφοράς τεχνολογιών ανανεώσιμων πηγών ενέργειας και ενεργειακής απόδοσης, ... τη χρήση του κεφαλαίου, τα μέτρα προς εξασφάλιση της διαφάνειας των εργασιών της ΕΤΑΑ μέσω ενδιάμεσων χρηματοοικονομικών φορέων, ... την ανάληψη κινδύνου και την αποτελεσματικότητα σε σχέση με την απόκτηση πρόσθετης χρηματοδότησης από τον ιδιωτικό τομέα και τη συνεργασία μεταξύ Ευρωπαϊκής Τράπεζας Επενδύσεων και ΕΤΑΑ εκτός Ένωσης, καθώς και «... εκθέσεις σχετικά με τις δραστηριότητες και εργασίες της ΕΤΑΑ στη νότια και την ανατολική Μεσόγειο». Ετήσια έκθεση 2012 του διοικητή που εκπροσωπεί την ΕΕ στην ΕΤΑΑ προς το Ευρωπαϊκό Κοινοβούλιο Περιεχόμενα: 1. Εισαγωγή. 4 1.1. Γενικές πληροφορίες σχετικά με την ΕΤΑΑ: 4 1.2. Διαφάνεια των εργασιών. 5 2. Αποτελέσματα το 2012. 6 2.1. Οικονομικά αποτελέσματα. 6 2.2. Επιπτώσεις της μεταβατικής διαδικασίας. 6 2.3. Ανάληψη κινδύνων. 7 2.4. Γεωγραφική επέκταση. 8 2.5. Νέα προεδρία. 8 3. Συμβολή στην προαγωγή των στόχων της Ένωσης (βλ. παραδείγματα έργων στο παράρτημα 2) 9 3.1. Στρατηγικές και πολιτικές της ΕΤΑΑ.. 9 3.2. Ανά χώρα στρατηγικές. 10 3.3. Ειδική δράση για την Ελλάδα. 11 3.4. «Ευρώπη 2020». 11 4. Διοργανική συνεργασία. 12 4.1. Τριμερές μνημόνιο συμφωνίας ΕΚ-ΕΤΑΑ-ΕΤΕπ. 12 4.2. Ενωσιακή πλατφόρμα μικτής χρηματοδότησης για την εξωτερική συνεργασία. 12 4.3. Συμπράξεις με τους ΔΧΟ.. 12 4.4. Συμβολή των δωρητών: 13 4.5. Επιχειρησιακό γραφείο συντονισμού της ΕΤΑΑ στις Βρυξέλλες. 15 5. Παράρτημα 1 — Αποτελέσματα ΕΤΑΑ.. 16 5.1. Επιχειρησιακά αποτελέσματα 2008-12. 16 5.2. Οικονομικά αποτελέσματα 2008-12. 16 5.3. Γεωγραφικά αποτελέσματα. 17 5.3.1. Χάρτης των χωρών στις οποίες δραστηριοποιείται η ΕΤΑΑ.. 17 5.3.2. Κεντρική Ευρώπη και κράτη της Βαλτικής. 18 5.3.3. Νοτιοανατολική Ευρώπη. 18 5.3.4. Ανατολική Ευρώπη και Καύκασος. 18 5.3.5. Ρωσία. 19 5.3.6. Κεντρική Ασία. 19 5.3.7. Τουρκία. 19 5.3.8. Νότιας και Ανατολική Μεσόγειος. 19 6. Παράρτημα 2 – Παραδείγματα έργων. 20 6.1. Ηλεκτροδότηση αγροτικών περιοχών στο Μαρόκου. 20 6.2. Πρόγραμμα για τη διευκόλυνση του εμπορίου. 20 6.3. Έργο σχετικά με τη ορυχείο χρυσού και χαλκού Oyu Tolgoi 20 6.4. Ενεργειακή απόδοση στα Βαλκάνια. 21 6.5. Εκσυγχρονισμός των αστικών μεταφορών της Chisinau. 21 6.6. Πυρηνική ενέργεια – Στήριξη του Τσερνομπίλ. 21 7. Παράρτημα 3 - Σύνδεσμοι δικτυακών τόπων. 23 1. Εισαγωγή Η παρούσα έκθεση ανταποκρίνεται στις αποφάσεις 1219/2011/ΕΕ, της 16ης Νοεμβρίου 2011, και 602/2012/ΕΕ, της 4ης Ιουλίου 2012, του Ευρωπαϊκού Κοινοβουλίου και του Συμβουλίου, με τις οποίες καθιερώνεται η νέα υποχρέωση του διοικητή της ΕΤΑΑ που εκπροσωπεί την ΕΕ να υποβάλλει κατ' έτος έκθεση στο Ευρωπαϊκό Κοινοβούλιο σχετικά με: «...την προαγωγή των στόχων της Ένωσης ιδιαίτερα όσον αφορά την εξωτερική δράση της Ένωσης όπως ορίζεται στο άρθρο 21 της Συνθήκης για την Ευρωπαϊκή Ένωση, τη στρατηγική Ευρώπη 2020 και τη σημαντική αύξηση της μεταφοράς τεχνολογιών ανανεώσιμων πηγών ενέργειας και ενεργειακής απόδοσης, ... τη χρήση του κεφαλαίου, τα μέτρα προς εξασφάλιση της διαφάνειας των επιχειρήσεων της ΕΤΑΑ μέσω ενδιάμεσων χρηματοοικονομικών φορέων, ... την ανάληψη κινδύνου και την αποτελεσματικότητα σε σχέση με την απόκτηση πρόσθετης χρηματοδότησης από τον ιδιωτικό τομέα και τη συνεργασία μεταξύ Ευρωπαϊκής Τράπεζας Επενδύσεων και ΕΤΑΑ εκτός Ένωσης, καθώς και «... εκθέσεις σχετικά με τις δραστηριότητες και εργασίες της ΕΤΑΑ στη νότια και την ανατολική Μεσόγειο». 1.1. Γενικές πληροφορίες σχετικά με την ΕΤΑΑ: Η ΕΤΑΑ ιδρύθηκε το 1990 μετά την κατάρρευση των κομμουνιστικών καθεστώτων στην Ευρώπη και τη Σοβιετική Ένωση. Η εντολή της είναι να «ευνοεί τη μετάβαση προς την οικονομία της αγοράς και να ενθαρρύνει την ιδιωτική και επιχειρηματική πρωτοβουλία» σε όλες τις χώρες της Κεντρικής και της Ανατολικής Ευρώπης, της Κεντρικής Ασίας και, πιο πρόσφατα, της περιοχής της Νοτιοανατολικής Μεσογείου. Η Τράπεζα δραστηριοποιείται σήμερα σε 34 χώρες στις περιοχές αυτές και υποστηρίζει έργα που δεν είναι δυνατόν να χρηματοδοτηθούν πλήρως από την αγορά, κυρίως στον ιδιωτικό τομέα. Η Τράπεζα έχει ως μέλη 64 χώρες, συν την ΕΕ και την ΕΤΕπ. Συλλογικά, η Ευρωπαϊκή Ένωση και τα κράτη μέλη της αντιπροσωπεύουν το 64% περίπου του μετοχικού κεφαλαίου της Τράπεζας. Το συμβούλιο διευθυντών, οι οποίοι εκπροσωπούν τα ανωτέρω μέλη, συνεδριάζει τακτικά για να συντονίσει τις απόψεις τους σχετικά με τα έργα, τις πολιτικές και τις στρατηγικές της Τράπεζας. Ωστόσο, οι συνεδριάσεις δεν οδηγούν πάντα σε ενιαία θέση, δεδομένου ότι οι διευθυντές που εκπροσωπούν τα κράτη μέλη της ΕΕ ψηφίζουν ως ανεξάρτητοι μέτοχοι και εκφράζουν τις προτεραιότητες των αντίστοιχων αρχών τους. Στο τέλος του 2012, η προεδρία για την ΕΕ κατείχε το 3,04% του εγκεκριμένου μετοχικού κεφαλαίου της ΕΤΑΑ (δηλ. 900 εκατ. ευρώ επί συνολικού κεφαλαίου ύψους 30 δισεκ. ευρώ), εκ του οποίου το καταβεβλημένο κεφάλαιο μόλις υπερβαίνει το 20% (188 εκατ. ευρώ για την ΕΕ), ενώ το υπόλοιπο αποτελεί καταβλητέο κεφάλαιο (δηλ. ενδεχόμενη υποχρέωση ύψους 712 εκατ. ευρώ για τον προϋπολογισμό της ΕΕ). Οι 66 μέτοχοι εκπροσωπούνται στο Συμβούλιο των διοικητών της ΕΤΑΑ. Ο εκπρόσωπος της ΕΕ διορίζεται από την Επιτροπή. Επί του παρόντος, είναι ο κ. Olli Rehn, Αντιπρόεδρος της Επιτροπής, αρμόδιος για τις οικονομικές και νομισματικές υποθέσεις. Η Επιτροπή διορίζει επίσης αναπληρωτή διοικητή. Επί του παρόντος έχει διοριστεί ο κ. Marco Buti, Γενικός Διευθυντής της ΓΔ Οικονομικών και Χρηματοδοτικών Υποθέσεων (ECFIN). Οι διοικητές εκλέγουν το 23μελές συμβούλιο των Διευθυντών για (ανανεώσιμη) θητεία 3 ετών. Δεκαπέντε από αυτές τις θέσεις διευθυντή προορίζονται για τα κράτη μέλη της ΕΕ, την ίδια την ΕΕ και την ΕΤΕπ. Κάθε διευθυντής ορίζει έναν αναπληρωτή, ο οποίος έχει την εξουσία να ενεργεί για λογαριασμό του σε περίπτωση απουσίας του. Ο διευθυντής για την Ευρωπαϊκή Ένωση είναι επί του παρόντος ο κ. Βασίλης Λελάκης (ΓΔ ECFIN) και ο αναπληρωτής του ο κ. Peter Βasch (ΓΔ ECFIN). Όταν εκφράζει τις επίσημες απόψεις και τις θέσεις της προεδρίας για την ΕΕ, ο διευθυντής που εκπροσωπεί την ΕΕ λαμβάνει υπόψη τις απόψεις όλων των ενδιαφερόμενων υπηρεσιών της Επιτροπής, της Ευρωπαϊκής Υπηρεσίας Εξωτερικής Δράσης και διαφόρων άλλων αρμόδιων οργανισμών της ΕΕ, καθώς και την πλειοψηφούσα άποψη των διευθυντών που εκπροσωπούν τα κράτη μέλη της ΕΕ. 1.2. Διαφάνεια των εργασιών Η Τράπεζα δημοσιεύει σειρά δημοσίων ετήσιων εκθέσεων για να ενημερώσει τα ενδιαφερόμενα μέρη σχετικά με τις δραστηριότητές της, καθώς και για τον τρόπο με τον οποίο έχει ενισχύσει τη διαφάνεια στις εργασίες της. Ειδικότερα, πρόκειται για την ετήσια έκθεση, την ετήσια οικονομική έκθεση, την ετήσια δημοσιονομική έκθεση, την έκθεση για τη μεταβατική διαδικασία, την έκθεση για τη βιωσιμότητα και την έκθεση των δωρητών (για διαδικτυακούς συνδέσμους, βλ. παράρτημα 3). Η πολιτική ενημέρωσης των πολιτών (Public Information Policy - PIP) καθορίζει τις υποχρεώσεις της ΕΤΑΑ όσον αφορά τη δημόσια διαβούλευση και την δημοσιοποίηση των πληροφοριών. Το 2012, η Τράπεζα διοργάνωσε δημόσιες διαβουλεύσεις για εννέα ειδικές ανά χώρα στρατηγικές και μία τομεακή στρατηγική, δημοσίευσε έγγραφα σύνοψης έργων για 158 έργα στον ιδιωτικό τομέα, πραγματοποίησε εκτιμήσεις περιβαλλοντικών και κοινωνικών επιπτώσεων για όλα τα έργα κατηγορίας «Α» στον τομέα του περιβάλλοντος, και δημοσίευσε πληροφορίες σχετικά με τη λογοδοσία και τη διακυβέρνηση. Η Τράπεζα απάντησε επίσης σε όλα τα αιτήματα παροχής πληροφοριών. Ασκήθηκε μία προσφυγή για απορριπτική απόφαση. Ένα βασικό εργαλείο του μηχανισμού λογοδοσίας της ΕΤΑΑ είναι ο μηχανισμός καταγγελιών για έργα (Project Complaint Mechanism - PCM), ο οποίος εξετάζει τις καταγγελίες για τις περιπτώσεις στις οποίες η Τράπεζα δεν ακολούθησε τις εφαρμοστέες πολιτικές κατά την έγκριση ενός συγκεκριμένου έργου, και παρέχει στα μέλη της κοινότητας που θίγεται τη δυνατότητα να λάβουν βοήθεια από την Τράπεζα στο πλαίσιο πρωτοβουλίας για την επίλυση προβλημάτων στην οποία συμμετέχει και ο χορηγός του έργου. Το 2012, η ΕΤΑΑ είχε καταχωρίσει περισσότερες από 1 900 οργανώσεις της κοινωνίας των πολιτών (ΟΚΠ), και πάνω από 400 ΟΚΠ συμμετείχαν σε θεματικές συνεδριάσεις με το προσωπικό της Τράπεζας. Το πρόγραμμα για την κοινωνία των πολιτών αποτελεί την εμβληματική εκδήλωση στο πλαίσιο της εμπλοκής της Τράπεζας σε ζητήματα της κοινωνίας των πολιτών και διεξάγεται παράλληλα με την ετήσια σύνοδο της ΕΤΑΑ και το επιχειρηματικό φόρουμ. Παρέχει μια πλατφόρμα υψηλού επιπέδου για τον διάλογο μεταξύ των εκπροσώπων της κοινωνίας των πολιτών, αφενός, και του προέδρου της ΕΤΑΑ, του συμβουλίου διευθυντών, των ανώτερων διοικητικών στελεχών και του προσωπικού της Τράπεζας, αφετέρου. 2. Αποτελέσματα το 2012 2.1. Οικονομικά αποτελέσματα Η Τράπεζα συνέχισε να παρουσιάζει εύρωστη οικονομική κατάσταση το 2012 με ισχυρή κεφαλαιακή θέση (όπως μαρτυρεί η πιστοληπτική διαβάθμιση ΑΑΑ, συνοδευόμενη από σταθερές προοπτικές), με υψηλά επίπεδα ρευστότητας, καθώς και συνεχή και αποφασιστική στήριξη από τους μετόχους της. Ο ετήσιος όγκος των εργασιών της ΕΤΑΑ ανήλθε σε 8,9 δισεκατομμύρια ευρώ με 393 μεμονωμένα έργα και 72 έργα για τα οποία πρέπει ακόμη να εκταμιευθούν κεφάλαια στο πλαίσιο του προγράμματος 2012 για τη διευκόλυνση των εμπορικών συναλλαγών. Το σύνολο αυτό περιλαμβάνει επίσης έξι αναλήψεις υποχρεώσεων που ανέλαβε η Τράπεζα για την περιοχή της Νοτιοανατολικής Μεσογείου (SEMED) έναντι συνολικού ποσού 181 εκατ. ευρώ. Τα έργα αυτά επέτρεψαν μόχλευση πρόσθετης χρηματοδότησης ύψους 17,4 δισεκ. ευρώ το 2012 (20,8 δισεκ. ευρώ το 2011), και η Τράπεζα κινητοποίησε άμεσα 1,2 δισεκ. ευρώ υπό μορφή κοινοπρακτικών δανείων (ύψους 1,0 δισεκ. ευρώ το 2011). Στο τέλος του 2012, το χαρτοφυλάκιο των επενδυτικών πράξεων της Τράπεζας ανήλθε σε 37,5 δισεκ. ευρώ (δηλ. αύξηση 8% σε σχέση με το 2011). Το 2012, η Τράπεζα πραγματοποίησε καθαρά κέρδη ύψους 1 δισεκ. ευρώ (έναντι 173 εκατ. ευρώ το 2011), χάρη κυρίως στη μεταβολή της λανθάνουσας αξίας του μετοχικού κεφαλαίου, η οποία, λόγω της αστάθειας των χρηματιστηριακών αγορών, είναι πιθανόν να εξακολουθήσει να παρουσιάζει σημαντικές διακυμάνσεις κατά τα επόμενα έτη. Ως εκ τούτου, τα αποθεματικά της ΕΤΑΑ αυξήθηκαν από 7,0 δισεκ. ευρώ το 2011 σε 7,8 δισεκατομμύρια ευρώ στο τέλος του 2012. Το 2012, η τράπεζα άντλησε 6,3 δισεκ. ευρώ μακροπρόθεσμης χρηματοδότησης στο πλαίσιο του ετήσιου δανειοληπτικού προγράμματός της, με μέση ληκτότητα 4,1 έτη. Οι ομολογίες εκδόθηκαν σε δώδεκα νομίσματα. Η έκδοση σε δολάρια ΗΠΑ ισοδυναμούσε με το 60% του συνόλου. Τα επιχειρησιακά και οικονομικά αποτελέσματα, καθώς και η γεωγραφική κατανομή των δραστηριοτήτων της Τράπεζας, παρουσιάζονται στο παράρτημα 1. 2.2. Επιπτώσεις της μεταβατικής διαδικασίας Η ΕΤΑΑ εκπονεί ετησίως αξιολόγηση της προόδου που έχει σημειωθεί όσον αφορά τη μετάβαση και των προβλημάτων που εναπομένουν σε 15 τομείς σε όλες τις χώρες στις οποίες δραστηριοποιείται. Η αξιολόγηση αυτή «αποκλίσεων μετάβασης» πραγματοποιείται με βάση τις μεταβολές της δομής της αγοράς ή των θεσμών που τη στηρίζουν και που είναι αναγκαίοι για να επιτρέψουν στις χώρες αυτές να ευθυγραμμισθούν με το επίπεδο των πλέον προηγμένων οικονομιών της αγοράς. Το 2012, οι δημοκρατικές μεταρρυθμίσεις σημείωσαν σημαντική πρόοδο σε ορισμένα μέρη της περιοχής παρέμβασης της ΕΤΑΑ, ενώ σε άλλα παρέμειναν στάσιμες. Παρά την αναταραχή, η μεταρρυθμιστική πρόοδος ήταν περισσότερο αισθητή στις χώρες που έχουν αρχίσει την πορεία προς τη δημοκρατία, όπως η Αίγυπτος και η Τυνησία. Κατά πάσα πιθανότητα, η μεταβατική διαδικασία θα παραμείνει άνιση σε όλες τις χώρες της περιοχής SEMED. Οι χώρες της περιοχής των Δυτικών Βαλκανίων παρέμειναν στην τροχιά των δημοκρατικών μεταρρυθμίσεων, στηριζόμενες από τη διαδικασία ολοκλήρωσης στην ΕΕ και την εντατικοποίηση της περιφερειακής συνεργασίας, παρότι ο λαϊκισμός και οι ενδοεθνοτικές εντάσεις εξακολουθούν να παρεμποδίζουν τη διαδικασία εδραίωσης της δημοκρατίας. Η Αρμενία, η Γεωργία και η Μολδαβία ενίσχυσαν τη δημοκρατική τους εικόνα με ελεύθερες και αδιάβλητες εκλογές και με τον σχηματισμό μεταρρυθμιστικών κυβερνήσεων, ενώ η Δημοκρατία της Κιργιζίας και η Μογγολία σημείωσαν περαιτέρω πρόοδο προς τη δημοκρατία. Στις υπόλοιπες χώρες της περιοχής παρέμβασης της ΕΤΑΑ, οι δημοκρατικές μεταρρυθμίσεις ήταν ανομοιογενείς. Στη Ρωσία, η πρόοδος όσον αφορά ορισμένες δημοκρατικές μεταρρυθμίσεις και η διοργάνωση πιο ανοικτών προεδρικών εκλογών τον Μάρτιο του 2012 αντισταθμίστηκαν εν μέρει από άλλα μέτρα που έλαβαν οι αρχές. Στην Ουκρανία, η σημαντική πρόοδος που σημειώθηκε κατά τα προηγούμενα έτη υπονομεύθηκε από την επιλεκτική εφαρμογή της δικαιοσύνης και από τις πιέσεις που ασκήθηκαν στα ανεξάρτητα μέσα ενημέρωσης. Στις περισσότερες άλλες χώρες της ΚΑΚ, η δημοκρατική πρόοδος ήταν, στην καλύτερη περίπτωση, αργή, ενώ η εκτεταμένη διαφθορά, η χαλαρή προσήλωση στο κράτος δικαίου, και οι παραβιάσεις των ανθρωπίνων δικαιωμάτων προξενούν ανησυχίες. Η Τράπεζα εξακολουθεί να ανησυχεί σοβαρά για την έλλειψη προόδου ως προς τις δημοκρατικές ρυθμίσεις στη Λευκορωσία και το Τουρκμενιστάν και συνέχισε να εφαρμόζει εξειδικευμένη στρατηγική προσέγγιση των εργασιών της στις χώρες αυτές, με έμφαση στα έργα του ιδιωτικού τομέα και στην πρόοδο με βάση σαφώς καθορισμένες πολιτικές και οικονομικές παραμέτρους αναφοράς. Οι εργασίες σχετικά με την καθιέρωση της οικονομικής ένταξης στο σύστημα μετάβασης άρχισαν το 2012. Το 2013, η Τράπεζα αποφάσισε να προσθέσει τρία ακόμη θέματα, και συγκεκριμένα την ανισότητα μεταξύ των δύο φύλων, τις διαφορές μεταξύ αγροτικών και αστικών περιοχών και τα προβλήματα των νέων. 2.3. Ανάληψη κινδύνων Για να εκπληρώσει την αποστολή που της έχει ανατεθεί όσον αφορά τη μεταβατική διαδικασία, η ΕΤΑΑ έχει προβλεφθεί να αναλαμβάνει μεγαλύτερους κινδύνους σε σχέση με τους ομολόγους της στον ιδιωτικό τομέα, πράγμα που σκοπεύει να πράξει με μετρημένο και ανοιχτό τρόπο. Η διοίκηση της Τράπεζας ενημερώνει κατά τακτά διαστήματα το συμβούλιο διευθυντών και διαβουλεύεται με αυτό, κυρίως μέσω των τριμηνιαίων εκθέσεων κινδύνου αλλά και για κάθε περίπτωση χωριστά. Η ΕΤΑΑ προτίθεται να μειώσει όσο το δυνατό περισσότερο τους κινδύνους στα ταμειακά διαθέσιμά της με τη διατήρηση υψηλής ρευστότητας και βραχυπρόθεσμες επενδύσεις στα μέσα που παρουσιάζουν την υψηλότερη δυνατή ποιότητα. Οι εργασίες αυτές διεξάγονται στο πλαίσιο της εντολής που έλαβε από το συμβούλιο, σύμφωνα με τους αυστηρούς κανόνες που επανεξετάζονται ετησίως. Εξάλλου, στο τραπεζικό χαρτοφυλάκιο υπάρχει δυνατότητα ανάληψης πολύ σημαντικότερων κινδύνων, με την πραγματοποίηση μεσοπρόθεσμων ή μακροπρόθεσμων επενδύσεων οι οποίες συχνά αποτελούν ειδικά προσαρμοσμένα ή μοναδικά προϊόντα και, ως εκ τούτου, μη ρευστοποιήσιμα σε μεγάλο βαθμό. Ωστόσο, η ΕΤΑΑ επιδιώκει να προσδιορίζει, να επιμετρά και να διαρθρώνει τους κινδύνους αυτούς κατά τρόπο που να τους μειώνει ή να καλύπτεται έναντι αυτών (π.χ. δυνατότητες εξόδου, έλεγχοι εκταμιεύσεων, ειδικές ρήτρες, εγγυητές κ.λπ.). Οι επενδύσεις της ΕΤΑΑ τιμολογούνται στις τιμές της αγοράς, ούτως ώστε να εξασφαλίζουν κατάλληλη ισορροπία ως προς τη σχέση κινδύνου-απόδοσης (ενώ ταυτόχρονα εξασφαλίζουν ότι η ΕΤΑΑ δεν «παραγκωνίζει» τον ιδιωτικό τομέα). Ορισμένες περιπτώσεις αδυναμίας πληρωμής θα πρέπει να αναμένονται, αλλά η ΕΤΑΑ επιδιώκει να μειώσει τις απώλειες αυτές όσο το δυνατόν περισσότερο και προβλέπει ικανοποιητικές διατάξεις έναντι αυτών για τη διατήρηση υγιούς κεφαλαιακής βάσης. Στο τέλος του 2012, τα απομειωμένα δάνεια της ΕΤΑΑ αντιπροσώπευαν πολύ χαμηλό μερίδιο (3,4% ή 676 εκατ. ευρώ) του κεφαλαίου εκμετάλλευσης στο χαρτοφυλάκιο δανείων. Μεταξύ των διαφόρων άλλων κινδύνων (με τους οποίους βρίσκονται αντιμέτωποι όλοι οι παράγοντες της αγοράς) περιλαμβάνονται οι κίνδυνοι λειτουργίας (π.χ. σφάλματα, περιπτώσεις απάτης κ.λπ.), οι κίνδυνοι φήμης που συνδέονται με την ακεραιότητα των σημερινών και δυνητικών πελατών, και οι συστημικοί κίνδυνοι (π.χ. χρεωκοπία βασικής δυτικής τράπεζας ή σημαντική μεταβολή της πολιτικής της Κεντρικής Ομοσπονδιακής Τράπεζας των ΗΠΑ - US Federal Reserve). 2.4. Γεωγραφική επέκταση Το 2011, η ΕΤΑΑ είχε αρχίσει να διεξάγει σταδιακά εργασίες στην περιοχή της Νοτιοανατολικής Μεσογείου (SEMED) χάρη σε ταμεία συνεργασίας χρηματοδοτούμενα από τους δωρητές και προοριζόμενα, μεταξύ άλλων, για την προετοιμασία των έργων. Το 2012, ωστόσο, ικανός αριθμός μετόχων της ΕΤΑΑ επικύρωσαν τις τροποποιήσεις του άρθρου 18 της συμφωνίας για την ίδρυση της ΕΤΑΑ, ώστε να επιτραπεί η χορήγηση του καθεστώτος δυνητικής δικαιούχου χώρας στην Αίγυπτο, την Ιορδανία, το Μαρόκο και την Τυνησία. Με τον τρόπο αυτό, η Τράπεζα κατόρθωσε να αρχίσει να διενεργεί διάφορες επενδυτικές πράξεις στη νέα αυτή περιοχή, από τον Νοέμβριο και εντεύθεν, μέσω ειδικού επενδυτικού ταμείου (βλ. παράρτημα 2). Οι χώρες αυτές αναμενόταν ευρέως ότι θα καθίσταντο πλήρως δικαιούχοι την περίοδο 2013-14. Έπειτα από εντατικές συζητήσεις, οι διοικητές της ΕΤΑΑ ψήφισαν τον Νοέμβριο του 2012 υπέρ της προσχώρησης του Κοσσυφοπεδίου στην ΕΤΑΑ, το οποίο κατέστη το 66ο μέλος και η 30ή χώρα εργασιών της Τράπεζας. Το εγκριθέν ψήφισμα διευκρινίζει ότι η σχετική απόφαση δεν θίγει τη θέση των επιμέρους μελών της ΕΤΑΑ για το καθεστώς του Κοσσυφοπεδίου. 2.5. Νέα προεδρία Στην ετήσια συνεδρίαση που πραγματοποιήθηκε τον Μάιο του 2012 στο Λονδίνο, ο Sir Suma Chakrabarti, από το ΗΒ, κέρδισε τις πρώτες εκλογές που διεξήχθησαν ποτέ για τη θέση προέδρου της ΕΤΑΑ και αντικατέστησε τον Thomas Mirow τον Ιούλιο. Με την άφιξή του, ο νέος πρόεδρος ξεκίνησε διαδικασία «εκσυγχρονισμού» της Τράπεζας με σκοπό να αλλάξει τον τρόπο της εσωτερικής λειτουργίας της, να μεγιστοποιήσει την απόδοση και να αξιοποιήσει με τον καλύτερο δυνατό τρόπο τις επενδύσεις, τον πολιτικό διάλογο, την τεχνική συνεργασία και την ηγεσία». 3. Συμβολή στην προαγωγή των στόχων της Ένωσης (βλ. παραδείγματα έργων στο παράρτημα 2) Ως πολυμερής διεθνής χρηματοδοτικός οργανισμός (ΔΧΟ), η ΕΤΑΑ λογοδοτεί στους ενωσιακούς και μη μετόχους της. Επομένως, ενεργεί σύμφωνα με το δικό της μοναδικό πλαίσιο διακυβέρνησης, κανονιστικών ρυθμίσεων και πολιτικής. Ωστόσο, σε γενικές γραμμές, η ΕΤΑΑ εφαρμόζει και προωθεί τα πρότυπα της ΕΕ και τις απαιτήσεις πολιτικής, όχι μόνο στις χώρες δραστηριοποίησής της που ανήκουν στην ΕΕ αλλά και στις δικαιούχους τρίτες χώρες, όπου τα έργα που χρηματοδοτεί η Τράπεζα και ο διάλογος που διεξάγει αποβλέπουν στην εκπλήρωση των απαιτήσεων της ΕΕ ή στην προσέγγιση αυτών, όσο το δυνατόν περισσότερο. Τα έργα της ΕΤΑΑ δεν ανταποκρίνονται όλα ευθύς εξαρχής στα πρότυπα της ΕΕ, λόγω κυρίως των ανεπαρκών οικονομικών μέσων και των σημαντικών, συχνά, αποκλίσεων σε θέματα μετάβασης. Στην περίπτωση αυτή, εναπόκειται στο συμβούλιο των διευθυντών να αποφασίσει να παρεκκλίνει από τη σχετική πολιτική της ΕΤΑΑ. Εν πάση περιπτώσει, η ΕΤΑΑ συμβάλλει στην επίτευξη σειράς εξωτερικών στόχων της Ένωσης, όπως καθορίζεται στο άρθρο 21 της Συνθήκης για την ΕΕ. Ειδικότερα, η ΕΤΑΑ παρέχει τεχνική και χρηματοδοτική στήριξη που συμβάλλει στην προαγωγή της βιώσιμης οικονομικής, κοινωνικής και περιβαλλοντικής ανάπτυξης, στην ένταξη όλων των χωρών στην παγκόσμια οικονομία, καθώς και στην προαγωγή της πολυμερούς συνεργασίας και της χρηστής παγκόσμιας διακυβέρνησης. Στον βαθμό που αναπτύσσει δραστηριότητες μόνο σε χώρες που έχουν δεσμευτεί να τηρούν τις αρχές της πλουραλιστικής δημοκρατίας, της πολυφωνίας και της οικονομίας της αγοράς, η Τράπεζα συμβάλλει επίσης στον στόχο για την ενίσχυση της δημοκρατίας και του κράτους δικαίου. Στο πλαίσιο της εντολής της, που συνίσταται στην προώθηση της μετάβασης των χωρών σε οικονομίες της αγοράς, η ΕΤΑΑ προωθεί την ιδιωτική πρωτοβουλία και το επιχειρηματικό πνεύμα, βοηθώντας τις χώρες να εφαρμόσουν διαρθρωτικές και τομεακές (οικονομικές, κοινωνικές και περιβαλλοντικές) μεταρρυθμίσεις με στόχο να τις βοηθήσει να εκσυγχρονιστούν και να ενταχθούν πλήρως στην παγκόσμια οικονομία. 3.1. Στρατηγικές και πολιτικές της ΕΤΑΑ Το 2012, εγκρίθηκε νέα πολιτική στον τομέα των μεταλλευτικών δραστηριοτήτων, η οποία καθορίζει τους στόχους και τις αρχές της Τράπεζας για την προώθηση υπεύθυνων πρακτικών εξόρυξης σύμφωνα με τα βέλτιστα διεθνή πρότυπα όσον αφορά το περιβάλλον, την υγεία, την ασφάλεια και τις κοινωνικές πτυχές (η χρησιμοποίηση του άνθρακα και η εξόρυξη ορυκτών καυσίμων καλύπτονται από την ενεργειακή στρατηγική που υπόκειται σε διαβούλευση το 2013). Η πολιτική αυτή είναι αυστηρά θεμελιωμένη στις σχετικές οδηγίες της ΕΕ και τα συναφή με αυτές περιβαλλοντικά πρότυπα, με πολυάριθμες αναφορές στη νομοθεσία και στις νομικές αρχές της ΕΕ στον τομέα αυτό. Το 2012, εγκρίθηκε η τρίτη φάση της πρωτοβουλίας για τη βιώσιμη ενέργεια (Sustainable Energy Initiative - SEI), για την περίοδο 2012-2014, της οποίας ο στόχος είναι να εξακολουθήσει να προάγει την οικονομική ανταγωνιστικότητα και μεγέθυνση με βάση την ενεργειακή απόδοση και τη μείωση των ανθρακούχων εκπομπών. Το 2012, περίπου 2,3 δισεκ. ευρώ του ετήσιου όγκου εργασιών συνδέονταν άμεσα με την πρωτοβουλία για τη βιώσιμη ενέργεια (SEI) και συνέβαλαν στην επίτευξη του στόχου της Τράπεζας να αυξήσει σε 20% τις επενδύσεις που περιλαμβάνουν συνιστώσα για τη βιώσιμη ενέργεια. Η τρίτη φάση της πρωτοβουλίας SEI θα επιτρέψει να αναπτυχθούν περαιτέρω οι δραστηριότητες για την ενεργειακή απόδοση και τον μετριασμό των επιπτώσεων της κλιματικής αλλαγής, ενώ παράλληλα θα δοθεί μεγαλύτερη έμφαση στα μέτρα προσαρμογής στην κλιματική αλλαγή. Οι στόχοι της είναι να επιτευχθεί χρηματοδότηση μεταξύ 4,5-6,5 δισεκ. ευρώ και να μειωθούν ετησίως οι εκπομπές άνθρακα κατά 26-32 εκατ. τόνους CO2. Με αίτημα του εκπροσώπου της προεδρίας για την ΕΕ, κατά την τρίτη φάση θα συνεχιστούν οι εργασίες εναρμόνισης και συντονισμού με τα σχέδια άλλων ΔΧΟ για το κλίμα. Ένας βασικός τομέας ανάπτυξης για την Τράπεζα είναι η χρηματοδότηση των ανανεώσιμων πηγών ενέργειας. Από το 2006, η Τράπεζα πραγματοποίησε επενδύσεις σε 57 έργα σχετικά με την αιολική και ηλιακή ενέργεια, τη βιομάζα και την υδροηλεκτρική ενέργεια και συνεισέφερε σε διάφορα ταμεία ανανεώσιμων πηγών ενέργειας. Συνολικά, η Τράπεζα επένδυσε άνω των 2 δισεκ. ευρώ σε έργα των οποίων η συνολική αξία υπερέβη τα 5 δισεκατομμύρια, με μόχλευση άνω των 3 δισεκ. ευρώ για επενδύσεις από τον δημόσιο και τον ιδιωτικό τομέα. Το 2012, υιοθετήθηκε νέα πενταετής στρατηγική για τις δημοτικές και περιβαλλοντικές υποδομές (Municipal and Environmental Infrastructure Strategy - MEI), βασιζόμενη σε περιβαλλοντικά πρότυπα της ΕΕ. Ο τομέας των υποδομών αυτών είναι ιδιαίτερα σημαντικός για πολλές από τις φτωχότερες χώρες που δικαιούνται δάνεια της ΕΤΑΑ, και λόγω των μεγάλων προκλήσεων που συνδέονται με τη μετάβαση θεωρείται ως κεντρικό στοιχείο των δραστηριοτήτων της Τράπεζας. Η χορήγηση κεφαλαίων με μηχανισμούς συγχρηματοδότησης της ΕΕ είναι συχνή στον τομέα αυτό. 3.2. Ανά χώρα στρατηγικές Το 2012, η ΕΤΑΑ εκπόνησε νέες τριετείς ανά χώρα στρατηγικές για την Αλβανία, την Αρμενία, την Εσθονία, τη Λιθουανία, τη Ρουμανία, τη Ρωσία, τη Σλοβακική Δημοκρατία, το Τατζικιστάν και την Τουρκία. Δεδομένου ότι η Ομάδα Χρηματοοικονομικής Δράσης (FATF) καταχώρισε, το 2012, την Τουρκία στον κατάλογο των χωρών με νομοθετικές ελλείψεις για την καταπολέμηση της νομιμοποίησης εσόδων από παράνομες δραστηριότητες/της χρηματοδότησης της τρομοκρατίας, ο εκπρόσωπος της προεδρίας για την ΕΕ κατέβαλε κάθε δυνατή προσπάθεια για να διασφαλιστεί ότι η Τράπεζα θα αναλαμβάνει επιπλέον υποχρεώσεις δέουσας επιμέλειας για όλα τα έργα στα οποία συμμετέχουν Τούρκοι χορηγοί. Οι ανά χώρα στρατηγικές για την Εσθονία, τη Λιθουανία και τη Σλοβακική Δημοκρατία έλαβαν υπόψη το προηγμένο στάδιο μετάβασης στις τρεις αυτές χώρες και καθόρισαν σαφή πορεία για την αποδέσμευσή τους από την τράπεζα. Η στρατηγική για τη Ρουμανία έλαβε υπόψη την ανάγκη ενίσχυσης του ρόλου της ΕΤΑΑ για την παροχή βοήθειας στις ρουμανικές αρχές, ώστε να απορροφήσουν καλύτερα τα διαρθρωτικά κεφάλαια και τα κεφάλαια συνοχής της ΕΕ. Η στρατηγική για τη Ρωσία υποβλήθηκε σε σημαντικές διαπραγματεύσεις, δεδομένου ότι αντιπροσωπεύει περισσότερο από το ένα τρίτο των δραστηριοτήτων της ΕΤΑΑ. Ο διευθυντής για την ΕΕ υποστήριξε με επιτυχία την απαίτηση να διατυπωθεί με κατάλληλο τρόπο η ανάγκη συμμόρφωσης της Ρωσίας με τους κανόνες του διεθνούς εμπορίου, δεδομένου ότι είναι μέλος του ΠΟΕ. Με βάση τον αριθμό των εν εξελίξει εμπορικών διαφορών μεταξύ της ΕΕ και της Ρωσίας, θεωρήθηκε ζωτικής σημασίας να σταλεί ηχηρό μήνυμα τόσο στις ρωσικές αρχές όσο και στην ΕΤΑΑ, και συγκεκριμένα ότι η Τράπεζα πρέπει να αποφεύγει να υποστηρίζει έργα που αντιβαίνουν στους συμφωνηθέντες εμπορικούς κανόνες, και ότι η Ρωσία πρέπει να καταβάλει περισσότερες προσπάθειες για να ενταχθεί στην παγκόσμια οικονομία και να πραγματοποιήσει περαιτέρω μεταρρυθμίσεις προς την κατεύθυνση της οικονομίας της αγοράς. Στο πλαίσιο όλων των ανά χώρα εγγράφων στρατηγικής, ο εκπρόσωπος της προεδρίας για την ΕΕ διαπραγματεύθηκε σειρά τυποποιημένων διαδικασιών για τη διαχείριση των παρεκκλίσεων από τις περιβαλλοντικές απαιτήσεις της ΕΕ σε επίπεδο έργου, οι οποίες απαιτούν σαφείς αιτιολογήσεις και συγκεκριμένες συμπληρωματικές δράσεις. 3.3. Ειδική δράση για την Ελλάδα Κατόπιν αιτήσεως των ελληνικών αρχών για υποστήριξη και συνεργασία, τον Αύγουστο του 2012, η ΕΤΑΑ συνέστησε ειδική ομάδα δράσης για να διερευνήσει τον τρόπο με τον οποίο η Τράπεζα θα μπορούσε να υποστηρίξει την ανάπτυξη στην Ελλάδα και στην περιοχή με διασυνοριακές επενδύσεις σε υποδομές, εμπορική ολοκλήρωση και περιφερειακή ανάπτυξη των επιχειρήσεων στις οποίες συμμετέχουν ελληνικές θυγατρικές με παρουσία σε ολόκληρη τη Νοτιοανατολική Ευρώπη. Έπειτα από διάφορες διερευνητικές συναντήσεις υψηλού επιπέδου με τις ελληνικές αρχές, με έλληνες επιχειρηματικούς εταίρους, με τις αρμόδιες υπηρεσίες της Ευρωπαϊκής Επιτροπής και την ειδική ομάδα δράσης της για την Ελλάδα, καθώς και την ΕΤΕπ, η ΕΤΑΑ βοήθησε την ΕΤΕπ να καταρτίσει πρόγραμμα διευκόλυνσης του εμπορίου για την Ελλάδα, και προετοίμασε την παρουσίαση νέου πακέτου χρηματοδότησης ύψους 711 εκατ. ευρώ για 9 ελληνικές τραπεζικές θυγατρικές στη Βουλγαρία, τη Ρουμανία και τη Σερβία με σκοπό να μειωθεί η εξάρτησή τους από τις μητρικές εταιρείες. Η Τράπεζα υποστήριξε επίσης πολλά έργα στη Νοτιοανατολική Ευρώπη στα οποία συμμετέχουν ελληνικές επιχειρήσεις . 3.4. «Ευρώπη 2020» Ο κύριος στόχος των πράξεων της ΕΤΑΑ είναι να προωθηθεί η συστημική οικονομική μετάβαση μάλλον παρά η ανάπτυξη. Δεδομένου ότι η μετάβαση αποτελεί συχνά μοχλό ανάπτυξης, οι επενδύσεις της ΕΤΑΑ επηρεάζουν τις προοπτικές μιας χώρας και, έμμεσα, τη δημιουργία θέσεων εργασίας και τη μείωση της φτώχειας. Ένα παράδειγμα είναι οι εργασίες της Τράπεζας για τη στήριξη των ΜΜΕ με την παροχή πιστώσεων και τεχνικής στήριξης στον τομέα της διοίκησης επιχειρήσεων. Το 2012, πραγματοποιήθηκαν περίπου 1 500 έργα για τις ΜΜΕ. Στο πλαίσιο αυτό, η ΕΤΑΑ συμβάλλει στην επίτευξη των βασικών στόχων της στρατηγικής για την οικονομική μεγέθυνση της ΕΕ του 2020, μεταξύ των οποίων συμπεριλαμβάνονται η έξυπνη ανάπτυξη μέσω επενδύσεων στην «οικονομία της γνώσης» και την καινοτομία, η βιώσιμη ανάπτυξη, μέσω επενδύσεων σε έργα ενεργειακής απόδοσης και χαμηλών εκπομπών διοξειδίου του άνθρακα και η ανάπτυξη χωρίς αποκλεισμούς, με αντίκτυπο στην ανισότητα των φύλων, στις διαφορές μεταξύ αγροτικών και αστικών περιοχών και στον αποκλεισμό των νέων. 4. Διοργανική συνεργασία Πέραν των επενδύσεων που πραγματοποιεί και της στήριξης που παρέχει στην οικονομική διαφοροποίηση, η ΕΤΑΑ διαδραματίζει συνεχώς καθοριστικότερο ρόλο για την προαγωγή της πολυμερούς συνεργασίας και της χρηστής παγκόσμιας διακυβέρνησης, σύμφωνα με τους ευρύτερους εξωτερικούς στόχους της ΕΕ. Η τράπεζα επιδιώκει να αναδείξει την περιοχή παρέμβασής της στα διεθνή φόρουμ και συνεργάζεται με τις κυβερνήσεις και τους επικεφαλής επιχειρήσεων για την προώθηση της χρηστής εταιρικής διακυβέρνησης και των μεταρρυθμίσεων της πολιτικής και της νομοθεσίας. 4.1. Τριμερές μνημόνιο συμφωνίας ΕΚ-ΕΤΑΑ-ΕΤΕπ Δεδομένου του ρόλου που διαδραματίζουν η ΕΤΕπ και η ΕΤΑΑ στην προαγωγή των ευρωπαϊκών στόχων και αξιών στην ΕΕ και τις γειτονικές χώρες, η Επιτροπή ενθαρρύνει ενεργά τη συνεργασία στο πλαίσιο του τριμερούς μνημονίου συμφωνίας ΕΚ-ΕΤΕπ-ΕΤΑΑ, το οποίο υπεγράφη τον Μάρτιο του 2011 (αναθεωρήθηκε τον Νοέμβριο του 2012 για να ληφθεί υπόψη η επέκταση στην περιοχή SEMED). Το ΜΣ έχει συστήσει ομάδα επαφής με στόχο την προαγωγή νοοτροπίας τακτικών ανταλλαγών και τον από κοινού προσδιορισμό των ευκαιριών συγχρηματοδότησης με βάση τα συγκριτικά πλεονεκτήματα κάθε εταίρου. Ένα άλλο μνημόνιο συμφωνίας μεταξύ της Επιτροπής, της Ευρωπαϊκής Υπηρεσίας Εξωτερικής Δράσης, της ΕΤΑΑ και της ΕΤΕπ υπεγράφη στις 13 Δεκεμβρίου 2012. Το μνημόνιο αυτό αφορά την ταυτοποίηση των συναφών επενδυτικών έργων στο πλαίσιο της εταιρικής σχέσης ΕΕ-Ρωσίας για τον εκσυγχρονισμό. 4.2. Ενωσιακή πλατφόρμα μικτής χρηματοδότησης για την εξωτερική συνεργασία Κατά τη διάρκεια του 2012, η ΕΤΑΑ έλαβε μέρος σε ομάδα εμπειρογνωμόνων της οποίας οι εργασίες κατέληξαν στη θέσπιση, από την Επιτροπή, νέας ενωσιακής πλατφόρμας μικτής χρηματοδότησης για την εξωτερική συνεργασία (EU Platform for Blending in External Cooperation - EUBEC), η οποία εγκαινιάστηκε στις 14 Δεκεμβρίου. Σκοπός της ήταν να εμβαθύνει τη δέσμευση της ΕΕ έναντι πολλών χρηματοδοτικών οργανισμών και να αξιοποιήσει τις εκτεταμένες τεχνικές ικανότητές τους και τα συγκριτικά πλεονεκτήματα που διαθέτουν για να συντονίσει και να βελτιώσει τον αντίκτυπο και την αποτελεσματικότητα των εξωτερικών δράσεων της ΕΕ. Οι τεχνικές εργασίες άρχισαν με ανάλυση των μηχανισμών μικτής χρηματοδότησης, συμπεριλαμβανομένων των βέλτιστων πρακτικών, των δομών διακυβέρνησης και του τρόπου μέτρησης και παρακολούθησης των αποτελεσμάτων. 4.3. Συμπράξεις με τους ΔΧΟ Τον Νοέμβριο του 2012, η ΕΤΕπ, ο όμιλος της Παγκόσμιας Τράπεζας και η ΕΤΑΑ ενέκριναν ένα δεύτερο σχέδιο κοινής δράσης των ΔΧΟ που αποβλέπει στη στήριξη της οικονομικής ανάκαμψης και μεγέθυνσης στην Κεντρική και Νοτιοανατολική Ευρώπη. Το νέο αυτό σχέδιο δράσης διαθέτει χρηματοδοτικό πακέτο άνω των 30 δισεκ. ευρώ (και προβλέπει επίσης την παροχή συμβουλών πολιτικής) για τα έτη 2013-2014 (γνωστό ως «Βιέννη II», επειδή έχει διαμορφωθεί με βάση το σχέδιο δράσης «Πρωτοβουλία της Βιέννης» του 2009-2010). Πρόκειται για άμεση ανταπόκριση στις συνεχιζόμενες επιπτώσεις των προβλημάτων της ζώνης του ευρώ στις οικονομίες των αναδυόμενων ευρωπαϊκών χωρών και σκοπό έχει να ενισχύσει την ανάπτυξη της περιοχής με την υποστήριξη πρωτοβουλιών του ιδιωτικού και του δημόσιου τομέα, συμπεριλαμβανομένων της υποδομής, των επιχειρηματικών επενδύσεων και του χρηματοπιστωτικού τομέα. Η ΕΤΑΑ θα επικεντρώσει τις προσπάθειές της στις χώρες των δυτικών και ανατολικών Βαλκανίων, στις χώρες της Βαλτικής και στις χώρες της Κεντρικής Ευρώπης και αναμένει να επενδύσει έως και 4 δισεκ. ευρώ υπό μορφή δανείων, ιδίων κεφαλαίων και χρηματοδότησης του εμπορίου που θα στηρίζονται σε διάλογο για τις πολιτικές που αποβλέπουν σε οικονομική αναδιάρθρωση, διαφοροποίηση, και ενίσχυση της εταιρικής διακυβέρνησης. Η εταιρική σχέση της Deauville δρομολογήθηκε από την G8 κατά τη σύνοδο κορυφής της Deauville, τον Μάιο του 2011. Στόχος της είναι να συντονίσει την πολιτική απάντηση της G8 (στον πολιτικό, οικονομικό και εμπορικό τομέα) στην Αραβική Άνοιξη (καθώς και την κινητοποίηση των ΔΧΟ και των διμερών δωρητών που δεν ανήκουν στην ομάδα G8) με σκοπό τη στήριξη της μετάβασης σε μια βιώσιμη και χωρίς αποκλεισμούς ανάπτυξη. Η επέκταση της εντολής της ΕΤΑΑ στην περιοχή SEMED χαρακτηρίστηκε ως βασικό στοιχείο του οικονομικού πυλώνα. 4.4. Συμβολή των δωρητών: Οι επιχορηγήσεις των δωρητών είναι ζωτικής σημασίας προκειμένου να αντιμετωπιστούν οι προκλήσεις της μετάβασης στις χώρες δραστηριοποίησης της ΕΤΑΑ (βλ. παράρτημα 2). Το 2012, οι επιχορηγήσεις αυτές (177 εκατ. ευρώ συνολικά προερχόμενα από 30 διμερείς δωρητές, κεφάλαια πολλών δωρητών και πολυμερείς μηχανισμούς) υποστήριξαν προγράμματα και πρωτοβουλίες σε όλους σχεδόν τους τομείς δραστηριοτήτων της ΕΤΑΑ. Κατά μέσο όρο, τα κεφάλαια των επιχορηγήσεων χρηματοδοτούν ετησίως 500 αποστολές τεχνικής συνεργασίας (ΤΣ) και 60 πράξεις επιχορηγήσεων εκτός ΤΣ. Επιπλέον, η στήριξη των δωρητών επέτρεψε στην Τράπεζα να επεκτείνει τον αντίκτυπο της δράσης της στις χώρες που βρίσκονται σε αρχικό μεταβατικό στάδιο και να θέσει τα θεμέλια για την επιτυχία στην περιοχή SEMED. Εισφορές επιχορηγήσεων ανά δωρητή (σε εκατ. ευρώ) Δωρητής || 2008 || 2009 || 2010 || 2011 || 2012 Διμερής συμφωνία || 55,8 || 75,7 || 78,4 || 240,2 || 62,3 ΕΕ || 37,7 || 103,9 || 58,8 || 133,1 || 92,2 Πολυμερής συμφωνία || 0,4 || 0,2 || 77,5 || 60,6 || 22,5 Άλλα || 0,4 || 1,6 || - || - || 0,2 SSF || 115,0 || 30,0 || 150,0 || - || - SEMED || - || - || - || 20,0 || - Σύνολο || 209,3 || 211,4 || 364,7 || 453,9 || 177,2 Η Επιτροπή αποτελεί τον σημαντικότερο δωρητή της Τράπεζας όσον αφορά τόσο την τεχνική βοήθεια όσο και τη βοήθεια σε άλλους τομείς. Πράγματι, αντιπροσωπεύει άνω του ενός τρίτου των συνεισφορών των δωρητών για τη στήριξη των έργων της ΕΤΑΑ και, μόνο για το 2012, άνω του 50% του συνόλου των κεφαλαίων των δωρητών (92 εκατ. ευρώ). Οι επιχορηγήσεις της ΕΕ καλύπτουν όλες τις χώρες και τους τομείς της τράπεζας. Τα τελευταία χρόνια, όλο και περισσότερο κονδύλια της ΕΕ διοχετεύονται μέσω περιφερειακών μηχανισμών που δημιουργήθηκαν για να συνδυάσουν τις επιχορηγήσεις της ΕΕ με τις χρηματοδοτήσεις των ευρωπαϊκών χρηματοδοτικών οργανισμών. Οι μηχανισμοί αυτοί περιλαμβάνουν το ταμείο επενδύσεων γειτονίας (NIF), την επενδυτική διευκόλυνση για την Κεντρική Ασία (IFCA) και το πλαίσιο επενδύσεων για τα Δυτικά Βαλκάνια (WBIF). Το 2012, η ΕΤΑΑ έλαβε 25,7 εκατ. ευρώ από το Ταμείο επενδύσεων γειτονίας (NIF), 17 εκατ. ευρώ από IFCA, και 35,2 εκατομμύρια EUR από το πλαίσιο επενδύσεων για τα Δυτικά Βαλκάνια. Επίσης, η ΕΤΑΑ κινητοποίησε ποσό 21,5 εκατ. ευρώ από τον μηχανισμό προενταξιακής βοήθειας για έργα στην Αλβανία και τη Βοσνία-Ερζεγοβίνη. Τα έργα της τράπεζας στα κράτη μέλη της ΕΕ τυγχάνουν επίσης σημαντικής χρηματοδότησης από τα διαρθρωτικά ταμεία και το Ταμείο Συνοχής. Παρότι οι συνεισφορές αυτές παρουσιάζουν διακυμάνσεις με την πάροδο των ετών, τα έργα που χρηματοδοτεί η ΕΤΑΑ έλαβαν περίπου 3 δισεκατ. ευρώ από το 1992 και μετά. Η Τράπεζα αποτελεί επίσης βασικό εταίρο στα θέματα πυρηνικής ασφάλειας, τομέα στον οποίο διαχειρίζεται τέσσερα ταμεία για την πυρηνική ασφάλεια για λογαριασμό της Ευρωπαϊκής Ένωσης και 20 κυβερνήσεων δωρητών: τον λογαριασμό πυρηνικής ασφάλειας, το Ταμείο για την κατασκευή προστατευτικού καλύμματος στο Τσερνομπίλ, τρία διεθνή ταμεία στήριξης του παροπλισμού και το ταμείο στήριξης της περιβαλλοντικής εταιρικής σχέσης στο πλαίσιο της βόρειας διάστασης (Northern Dimension Environmental Partnership - NDEP). Επιπλέον, η Επιτροπή είναι ο κυριότερος συγχρηματοδότης σειράς καταπιστευματικών ταμείων πολλών δωρητών που διαχειρίζεται η ΕΤΑΑ, όπως η Περιβαλλοντική Εταιρική Σχέση της Βόρειας Διάστασης (84 εκατ. ευρώ) και το Πρόγραμμα Ενεργειακής Απόδοσης και Περιβαλλοντικής Εταιρικής Σχέσης για την Ανατολική Ευρώπη (E5P) (40 εκατ. ευρώ), που αποσκοπούν στην προώθηση των επενδύσεων στον τομέα της ενεργειακής απόδοσης και στη βελτίωση της πυρηνικής και περιβαλλοντικής ασφάλειας στη Ρωσία, τη Λευκορωσία και την Ουκρανία. Διαγράμματα 1 και 2: οι χρηματοδοτήσεις των δωρητών της ΕΕ Με την ετήσια έκθεση προς τους δωρητές, η Τράπεζα παρέχει περαιτέρω πληροφορίες, μεταξύ των οποίων λεπτομέρειες σχετικά με τα μέτρα που έλαβε μετά την ολοκλήρωση της στρατηγικής αναθεώρησης της συγχρηματοδότησης των επιχορηγήσεων (Grant Co-Financing Strategic Review) που πραγματοποιήθηκε το 2012. Η αναθεώρηση, που αποτελεί την πρώτη εκ βάθρων επανεξέταση των συστημάτων διαχείρισης των επιχορηγήσεων της Τράπεζας από το 1995 και μετά, θέσπισε μεταρρυθμίσεις που ανταποκρίνονται σε ένα συνεχώς αυξανόμενο και πολυπλοκότερο χαρτοφυλάκιο χορηγήσεων. 4.5. Επιχειρησιακό γραφείο συντονισμού της ΕΤΑΑ στις Βρυξέλλες Από την αρχή της θητείας του, ο Πρόεδρος Chakrabarti της ΕΤΑΑ θέλησε να καταδείξει τη σημασία και τη στρατηγική αξία που αποδίδει στη σχέση ΕΕ-ΕΤΑΑ. Το 2012, είχε δεσμευθεί να διερευνήσει τρόπους ενίσχυσης της παρούσας έκθεσης, κυρίως με την έναρξη λειτουργίας επιχειρησιακού γραφείου συντονισμού της ΕΤΑΑ στις Βρυξέλλες (Operational Coordination Office in Brussels - OCOB). Το γραφείο αυτό έχει ως στόχο να προαγάγει στενότερες επιχειρησιακές σχέσεις μάλλον παρά τη διακυβέρνηση ή θέματα σχετικά με τους μετόχους. 5. Παράρτημα 1 — Αποτελέσματα ΕΤΑΑ 5.1. Επιχειρησιακά αποτελέσματα 2008-12 || 2012 || 2011 || 2010 || 2009 || 2008 || Σωρευτικά αποτελέσματα 1991-2012 Αριθμός έργων || 393 || 380 || 386 || 311 || 302 || 3 644 Ετήσιος όγκος δραστηριοτήτων (σε εκατ. ευρώ) || 8 920 || 9 051 || 9 009 || 7 861 || 5 087 || 78 916 Χρηματοδοτήσεις εκτός ΕΤΑΑ (εκατομμύρια ευρώ) || 17 372 || 20 802 || 13 174 || 10 353 || 8 372 || 155 644 Συνολική αξία έργου[1] || 24 871 || 29 479 || 22 039 || 18 087 || 12 889 || 235 387 5.2. Οικονομικά αποτελέσματα 2008-12 σε εκατ. ευρώ || 2012 || 2011 || 2010 || 2009 || 2008 Πραγματοποιηθέντα κέρδη κατά το οικονομικό έτος Πριν από την απομείωση αξίας[2] || 1 006 || 866 || 927 || 849 || 849 Καθαρό κέρδος/(καθαρή ζημία) για το 2012 Πριν από τις μεταβιβάσεις του καθαρού εισοδήματος που ενέκριναν οι διοικητές || 1 020 || 173 || 1 377 || (746) || (602) Μεταβιβάσεις καθαρού εισοδήματος Που ενέκριναν οι διοικητές || (190) || – || (150) || (165) || (115) Καθαρό κέρδος/(καθαρή ζημία) για το 2012 Μετά τις μεταβιβάσεις του καθαρού εισοδήματος που ενέκριναν οι διοικητές || 830 || – || 1 227 || (911) || (717) Καταβληθέν κεφάλαιο || 6 202 || 6 199 || 6 197 || 5 198 || 5 198 Αποθεματικά & μη διανεμηθέντα κέρδη || 7 808 || 6 974 || 6 780 || 6 317 || 6 552 Σύνολο εταιρικού κεφαλαίου || 14 010 || 13 173 || 12 977 || 11 515 || 11 750 5.3. Γεωγραφικά αποτελέσματα Οι πίνακες που ακολουθούν απεικονίζουν τον ετήσιο όγκο δραστηριοτήτων της ΕΤΑΑ σε εκατ. ευρώ ανά περιοχή και ανά χώρα. 5.3.1. Χάρτης των χωρών στις οποίες δραστηριοποιείται η ΕΤΑΑ 01 Κροατία 02 Τσεχική Δημοκρατία 03 Εσθονία 04 Ουγγαρία 05 Λετονία 06 Λιθουανία 07 Πολωνία 08 Σλοβακική Δημοκρατία 09 Σλοβενία 10 Αλβανία 11 Βοσνία-Ερζεγοβίνη 12 Βουλγαρία 13 πρώην Γιουγκοσλαβική Δημοκρατία της Μακεδονίας 14 Κοσσυφοπέδιο 15 Μαυροβούνιο 16 Ρουμανία 17 Σερβία 18 Αρμενία 19 Αζερμπαϊτζάν 20 Λευκορωσία 21 Γεωργία 22 Μολδαβία 23 Ουκρανία 24 Καζακστάν 25 Δημοκρατία Κιργιζίας 26 Μογγολία 27 Τατζικιστάν 28 Τουρκμενιστάν 29 Ουζμπεκιστάν 30 Ρωσία 31 Τουρκία 32 Αίγυπτος 33 Ιορδανία 34 Μαρόκο 5.3.2. Κεντρική Ευρώπη και κράτη της Βαλτικής Χώρα || 2012 || 2011 || Σωρευτικά αποτελέσματα 1991-2012 Κροατία || 210 || 158 || 2 749 Τσεχική Δημοκρατία[3] || 0 || 0 || 1 137 Εσθονία || 4 || 20 || 543 Ουγγαρία || 75 || 124 || 2 663 Λετονία || 4 || 19 || 575 Λιθουανία || 37 || 2 || 640 Πολωνία || 672 || 891 || 6 093 Σλοβακική Δημοκρατία || 185 || 68 || 1 787 Σλοβενία || 28 || 103 || 765 Σύνολο || 1 215 || 1 385 || 16 952 5.3.3. Νοτιοανατολική Ευρώπη Χώρα || 2012 || 2011 || Σωρευτικά αποτελέσματα 1991-2012 Αλβανία || 69 || 96 || 732 Βοσνία-Ερζεγοβίνη || 125 || 94 || 1 474 Βουλγαρία || 246 || 92 || 2 661 πρώην Γιουγκοσλαβική Δημοκρατία της Μακεδονίας || 157 || 220 || 1 085 Κοσσυφοπέδιο[4] || 5 || α/α || 66 Μαυροβούνιο || 39 || 43 || 323 Ρουμανία || 612 || 449 || 6 110 Σερβία || 269 || 533 || 3 106 Σύνολο || 1 522 || 1 527 || 15 557 5.3.4. Ανατολική Ευρώπη και Καύκασος Χώρα || 2012 || 2011 || Σωρευτικά αποτελέσματα 1991-2012 Αρμενία || 94 || 93 || 613 Αζερμπαϊτζάν || 83 || 289 || 1 554 Λευκορωσία || 185 || 194 || 1 049 Γεωργία || 103 || 187 || 1 719 Μολδαβία || 102 || 69 || 733 Ουκρανία || 934 || 1 019 || 8 148 Σύνολο || 1 500 || 1 851 || 13 817 5.3.5. Ρωσία Χώρα || 2012 || 2011 || Σωρευτικά αποτελέσματα 1991-2012 Ρωσία || 2.582 || 2.928 || 22.943 Σύνολο || 2.582 || 2.928 || 22.943 5.3.6. Κεντρική Ασία Χώρα || 2012 || 2011 || Σωρευτικά αποτελέσματα 1991-2012 Καζακστάν || 374 || 289 || 4 588 Δημοκρατία της Κιργιζίας || 16 || 66 || 414 Μογγολία || 419 || 62 || 690 Τατζικιστάν || 46 || 28 || 285 Τουρκμενιστάν || 14 || 23 || 172 Ουζμπεκιστάν || 2 || 3 || 741 Σύνολο || 871 || 470 || 6 891 5.3.7. Τουρκία Χώρα || 2012 || 2011 || Σωρευτικά αποτελέσματα 2009-12 Τουρκία || 1 049 || 890 || 2 576 Σύνολο || 1 049 || 890 || 2 576 5.3.8. Νότιας και Ανατολική Μεσόγειος Χώρα || 2012 || 2011 || Αθροιστικά στοιχεία Αίγυπτος || 10 || α/α || 10 Ιορδανία || 123 || α/α || 123 Μαρόκο || 23 || α/α || 23 Τυνησία || 25 || α/α || 25 Σύνολο || 181 || α/α || 181 6. Παράρτημα 2 – Παραδείγματα έργων 6.1. Ηλεκτροδότηση αγροτικών περιοχών στο Μαρόκου Η ΕΤΑΑ άρχισε να πραγματοποιεί τις πρώτες επενδύσεις της στο Μαρόκο τον Σεπτέμβριο του 2012. Έκτοτε, έχει χρηματοδοτήσει νέα έργα για συνολικό ποσό περίπου 180 εκατ. ευρώ, με στόχο τις ΜΜΕ, τις βασικές υποδομές και τις επιχειρήσεις τροφίμων. Με χρηματοδότηση από τον λογαριασμό πολλών δωρητών SEMED, στον οποίο η ΕΕ έχει διαθέσει περίπου 20 εκατ. ευρώ, πραγματοποιήθηκαν προπαρασκευαστικές εργασίες για μια μεγάλη επένδυση στις ενεργειακές υποδομές του Μαρόκου προς όφελος των απομακρυσμένων χωριών και των αγροτικών πληθυσμών που, στο παρελθόν, είχαν μικρή ή περιστασιακή πρόσβαση σε ηλεκτρική ενέργεια. Ένα νέο δάνειο ύψους 60 εκατ. ευρώ που έχει χορηγηθεί στο «Office National de l’Electricite et de l’Eau Potable» θα επιτρέψει σε εκατομμύρια Μαροκινούς να συνδεθούν με το δίκτυο ηλεκτρικής ενέργειας και θα παράσχει ίσες ευκαιρίες σε περισσότερα από 40 000 άτομα σε ολόκληρη τη χώρα. Επιπλέον, οι προσπάθειες αυτές θα επιτρέψουν επίσης στο Μαρόκο να μειώσει την εξάρτησή του από τις εισαγωγές ενέργειας και να προαγάγει τη βιωσιμότητα, συμβάλλοντας παράλληλα στον στόχο της κυβέρνησης να επιτύχει ποσοστό ηλεκτροδότησης των αγροτικών περιοχών 97-100%. Το δάνειο χρηματοδοτεί επίσης ένα πιλοτικό πρόγραμμα συστημάτων ευφυούς μέτρησης, το οποίο θα είναι καθοριστικό για την ανάπτυξη αποκεντρωμένων μονάδων ηλεκτροπαραγωγής από ανανεώσιμες πηγές ενέργειας, για παράδειγμα μέσω ηλιακών φωτοβολταϊκών συλλεκτών στις στέγες. 6.2. Πρόγραμμα για τη διευκόλυνση του εμπορίου Το μακροχρόνιο πρόγραμμα διευκόλυνσης του εμπορίου (Trade Facilitation Programme - TFP) είναι ενδεικτικό των προσπαθειών που καταβάλλει η Τράπεζα για να συμβάλει στο άνοιγμα των χωρών, στη συμμετοχή τους στις εμπορικές συναλλαγές και στην ενσωμάτωσή τους στην παγκόσμια οικονομία. Το 2012, το εν λόγω πρόγραμμα χρηματοδότησε 1 870 εμπορικές συναλλαγές, με 75 τράπεζες σε 16 χώρες, αξίας άνω του 1,1 δισεκ. ευρώ. Τα διαδικτυακά μαθήματα για τη χρηματοδότηση του εμπορίου που παρέχει η Τράπεζα, τα οποία συνεχίστηκαν επίσης με ταχύ ρυθμό το 2012, επέτρεψαν να εκπαιδευτούν από την έναρξη λειτουργίας τους, το 2010, μέχρι σήμερα πάνω από 500 φοιτητές, γεγονός που έχει συμβάλει στη μεταβίβαση των απαιτούμενων δεξιοτήτων στο τραπεζικό προσωπικό για τη διαχείριση διαφόρων εμπορικών χρηματοδοτικών πράξεων προς όφελος των τοπικών εισαγωγέων και εξαγωγέων. 6.3. Έργο σχετικά με τη ορυχείο χρυσού και χαλκού Oyu Tolgoi Έπειτα από μακρές συζητήσεις που διεξήχθησαν το 2012, το διοικητικό συμβούλιο της ΕΤΑΑ ενέκρινε επενδυτική συνεισφορά 400 εκατ. ευρώ για συνολικό ποσό 19,7 δισεκ. ευρώ για την ανάπτυξη του ορυχείου χαλκού και χρυσού Oyu Tolgoi στην περιοχή της νότιας Gobi της Μογγολίας μέσω της Rio Tinto. Με τη χορήγηση του εν λόγω δανείου, ο εκπρόσωπος της προεδρίας για την ΕΕ (με τη στήριξη διαφόρων άλλων διευθυντών) διασφάλισε ότι η ΕΤΑΑ έλαβε (και θα εξακολουθήσει να λαμβάνει) δεόντως υπόψη τους περιβαλλοντικούς κινδύνους του έργου, καθώς και τους κινδύνους που επισημαίνουν οι οργανώσεις της κοινωνίας των πολιτών. Ως εκ τούτου, θα πρέπει να ασκεί τακτική παρακολούθηση και να υποβάλλει ετήσια έκθεση προς τους διευθυντές σχετικά με τα αποτελέσματα των περιβαλλοντικών και κοινωνικών ελέγχων. Ο ίδιος ο Πρόεδρος της ΕΤΑΑ, Sir Suma Chakrabarti, υποστήριξε αποφασιστικά το έργο αυτό, το οποίο αντιπροσωπεύει τη μεγαλύτερη άμεση ξένη επένδυση που έχει πραγματοποιηθεί ποτέ στη Μογγολία. Σύμφωνα με τις προβλέψεις, το ορυχείο Oyu Tolgoi (μόλις τεθεί σε λειτουργία) αναμένεται ότι θα συμβάλει κατά το ένα τρίτο περίπου του ΑΕΠ της Μογγολίας. 6.4. Ενεργειακή απόδοση στα Βαλκάνια Οι χώρες των Δυτικών Βαλκανίων παρουσιάζουν 2,5 φορές μεγαλύτερη ενεργειακή ένταση από τον μέσο όρο της ΕΕ, κυρίως λόγω της απαρχαιωμένης υποδομής, καθώς και της μη αποδοτικής χρήσης και διανομής της ενέργειας. Μία από τις προτεραιότητες της ΕΤΑΑ σε ολόκληρη την περιοχή είναι να περιοριστεί η απόκλιση αυτή. Με τη διευκόλυνση για τη χρηματοδότηση της βιώσιμης ενέργειας των δυτικών Βαλκανίων (Western Balkans Sustainable Energy Financing Facility - WeBSEFF) που διαθέτει, η Τράπεζα χορηγεί πιστώσεις συνολικού ύψους 60 εκατ. ευρώ στις τοπικές συμπράττουσες τράπεζες για τη χορήγηση δανείων σε τοπικές επιχειρήσεις. Η τεχνική συνεργασία για την παροχή συμβουλών σχετικά με κατάλληλα έργα χρηματοδοτείται από το Ευρωπαϊκό Κοινό Ταμείο για τα Δυτικά Βαλκάνια (European Western Balkans Joint Fund) στο οποίο συνεισφέρουν διάφοροι δωρητές, καθώς και με οικονομικά κίνητρα προς τις επιχειρήσεις που λαμβάνουν τα δάνεια, μέσω του πλαισίου επενδύσεων της ΕΕ για τα Δυτικά Βαλκάνια (Western Balkans Investment Framework). Η στήριξη αυτή επέτρεψε σε έναν παραγωγό μαρμελάδας δαμάσκηνου να τροφοδοτήσει με τα κουκούτσια δαμάσκηνου έναν νέο λέβητα βιομάζας του εργοστασίου του, χάρη σε δάνειο συνολικού ύψους 150 000 ευρώ που χορήγησε μία από τις τοπικές συμπράττουσες τράπεζες της ΕΤΑΑ, με αποτέλεσμα να μπορέσει η επιχείρηση αυτή να μειώσει σημαντικά την ενεργειακή της κατανάλωση (και, συνεπώς, τις δαπάνες της). 6.5. Εκσυγχρονισμός των αστικών μεταφορών της Chisinau Τα ηλεκτροκίνητα λεωφορεία αποτελούν το κύριο στοιχείο του συστήματος δημόσιων μεταφορών στο Chisinau από τη σοβιετική εποχή, αλλά εξαιτίας της κακής συντήρησής τους έχουν μειωθεί σημαντικά . Το 2012, η ΕΤΑΑ χορήγησε δάνειο 5 εκατ. ευρώ στις δημοτικές αρχές για την αγορά 102 νέων οχημάτων με μεγαλύτερη ενεργειακή απόδοση, καθώς και του σχετικού εξοπλισμού συντήρησης. Τα νέα οχήματα παράγουν μηδενικές εκπομπές διοξειδίου του άνθρακα και η χρήση τους έχει ήδη αυξηθεί κατά 30%. Η επένδυση συγχρηματοδοτήθηκε με δάνειο 5 εκατ. ευρώ από την ΕΤΕ και επιχορήγηση 3 εκατ. ευρώ από το ταμείο επενδύσεων γειτονίας της ΕΕ και αποτελεί αναπόσπαστο μέρος συνολικού σχεδίου που αποβλέπει στη ριζική βελτίωση της κυκλοφορίας στην πρωτεύουσα της Μολδαβίας ενώ, παράλληλα, θα συμβάλει στη δημιουργία υγιέστερου περιβάλλοντος και αποτελεσματικότερου συστήματος μεταφορών. 6.6. Πυρηνική ενέργεια – Στήριξη του Τσερνομπίλ Η ΕΕ αποτελεί τον μεγαλύτερο συνεισφέροντα στα κονδύλια της ΕΤΑΑ για την πυρηνική ασφάλεια. Από την έναρξη των εργασιών, η ΕΕ χορήγησε άνω του 1,8 δισεκ. EUR για να ενισχύσει την πυρηνική ασφάλεια στην περιοχή παρέμβασης της ΕΤΑΑ, συν τοις άλλοις τη στήριξη του Ταμείου για την κατασκευή προστατευτικού καλύμματος στο Τσερνομπίλ, και την πτυχή «Πυρηνική ασφάλεια» του ταμείου στήριξης της περιβαλλοντικής εταιρικής σχέσης στο πλαίσιο της Βόρειας Διάστασης (NDEP). Η ΕΕ έχει επίσης συμβάλει στη χρηματοδότηση του παροπλισμού των μονάδων του σταθμού πυρηνικής ενέργειας Ignalina στη Λιθουανία, στη Σλοβακική Δημοκρατία (Bohunice) και στη Βουλγαρία (Kozloduy). Το Ταμείο για την κατασκευή προστατευτικού καλύμματος στο Τσερνομπίλ, συστάθηκε από την ομάδα G7 το 1997 με σκοπό την ασφάλεια και προστασία στον χώρο του ατυχήματος. Μέχρι σήμερα, το Ταμείο έχει λάβει περίπου 900 εκατ. ευρώ, εκ των οποίων το ένα τρίτο έχει παρασχεθεί από την ΕΕ. Τα κεφάλαια, τα οποία διαχειρίζεται η ΕΤΑΑ, χρησιμοποιούνται για να κατασκευαστεί προστατευτικό κέλυφος ασφαλείας ύψους άνω των 100 m, το οποίο θα καλύπτει ό,τι έχει απομείνει από το παλαιό κτίριο του αντιδραστήρα, καθώς και το προγενέστερο προστατευτικό κάλυμμα. Τα κονδύλια της ΕΕ χρησιμοποιήθηκαν επίσης για τη δημιουργία ενδιάμεσης εγκατάστασης αποθήκευσης αναλωμένου καυσίμου. 7. Παράρτημα 3 - Σύνδεσμοι δικτυακών τόπων Ετήσια έκθεση ΕΤΑΑ: http://www.ebrd.com/pages/research/publications/flagships/annual.shtml Ετήσια οικονομική έκθεση της ΕΤΑΑ: http://www.ebrd.com/pages/research/publications/flagships/financial.shtml Έκθεση μετάβασης της ΕΤΑΑ: http://www.ebrd.com/pages/research/publications/flagships/transition.shtml Πολιτική δημοσιοποίησης της ΕΤΑΑ http://www.ebrd.com/pages/about/policies/pip.shtml Μηχανισμός καταγγελιών έργων: http://www.ebrd.com/pages/project/pcm/register.shtml. Περιλαμβάνει λεπτομέρειες για όλες τις καταγγελίες και τις διαθέσιμες εκθέσεις. Συμμετοχή της κοινωνίας των πολιτών: www.ebrd.com/pages/about/workwith/civil.shtml. [1] «Συνολική αξία έργου» είναι το συνολικό ποσό της χρηματοδότησης που παρέχεται σε ένα έργο, τόσο από την ΕΤΑΑ όσο και από άλλους χρηματοδοτικούς οργανισμούς, και αναφέρεται στο έτος κατά το οποίο υπεγράφη αρχικά το έργο. Οι χρηματοδοτήσεις της ΕΤΑΑ μπορούν να αναληφθούν επί περισσότερα του ενός έτη, ενώ ο «ετήσιος όγκος δραστηριοτήτων» αναφέρεται στις χρηματοδοτήσεις ΕΤΑΑ ανά έτος ανάληψης. Το ποσό της χρηματοδότησης που χορηγείται από τρίτους αναφέρεται στο έτος κατά το οποίο υπεγράφη αρχικά το έργο. [2] Ως πραγματοποιηθέν κέρδος νοείται το κέρδος πριν από τις μη πραγματοποιηθείσες προσαρμογές της εύλογης αξίας των επενδύσεων σε μετοχικό κεφάλαιο, των προβλέψεων και άλλων μη υλοποιηθέντων ποσών. [3] Από το 2008, η ΕΤΑΑ δεν έχει πραγματοποιήσει νέες επενδύσεις στην Τσεχική Δημοκρατία. [4] Το Κοσσυφοπέδιο έγινε αποδέκτρια χώρα της ΕΤΑΑ στις 17 Δεκεμβρίου 2012.